Sponsonas

Sponsonas – kyšulio pavidalo laivo, orlaivio ar tanko borto dalis, kurioje dažniausiai įtaisyta tam tikra įranga (pvz., patrankos ar kulkosvaidžiai ir kt.). Ties vaterlinija esantys sponsonai didina laivo plūdrumą, hidrociklų ir kanojų sponsonai mažina galimybę apsiversti, XIX a. kariniuose laivuose ir Pirmojo pasaulinio karo tankuose buvo naudojami montuoti pabūklams.

 Laivai 
Sponsonai buvo būdingi ikidrednoutiniams šarvuotlaiviams. XX a. vidurio ir pabaigos laivuose sponsonai būdavo įrengiami lėktuvnešiuose, o sponsonuose įrengiamos zenitinės patrankos.

Stabilizavimo sponsonai laivuose reti, naudojami rečiau negu autrigeriai ar dvifubi korpusai (katamaranuose), nes jų stabilizuojanti geba gerokai prastesnė. Tačiau stabilizavimo sponsonus kartais įrengia modifikuojant senus laivus.

 Tankai 
Sponsonai buvo būdingi ankstyviesiems tankams. Tankų sponsonuose būdavo įtaisomos tanko patrankos ir/ar kulkosvaidžiai, taip padidinant apšaudomo lauko plotą. Tokius sponsonus turėjo Pirmojo pasaulinio karo britų tankai Mk. I – Mk. VIII, vėliau ši konstrukcija buvo naudojama mažesnės patrankos montavimui Antrojo pasaulinio karo pradžios amerikiečių tanke М3 Lee. Vėliau šios konstrukcijos buvo atsisakyta tanko korpuso viršuje montuojamo pabūklo naudai.

 Orlaiviai 
miniatiūra|Sponsono tipo iliuminatorius An-26 priekyje
Sponsonai dažnai įrengiami stambiuose sraigtasparniuose, nes sponsono vidinis tūris gali būti panaudojamas įrengti degalų bakams ar įtraukiamai važiuoklei, kurie tuomet neužima vietos fiuzeliažo viduje. Tokie yra JAV sukurti sraigtasparniai Sikorsky S-92, Bell 222 ar Sovietų Sąjungoje sukurti Mil Mi-2 ar Mil Mi-8.

Sponsono panaudojimas orlaivio važiuoklės montavimui yra gana populiari konstrukcija, taikoma įvairiuose krovininiuose lėktuvuose - nuo 17 keleivių skirto Letov Let-410 Turbolet iki daugiau 500 t. galėjusio pervežti Antonov An-225 ar kiek mažesnio Lockheed C-5 Galaxy. Tokiu būdu važiuoklės mechanizmą galima įrengti už krovinių skyriaus ribų.

Sponsono konstrukcija kai kuriais atvejais naudojama krovininių lėktuvų iliuminatoriams - pvz. karinio krovininio Antonov An-26 venas šoninių iliuminatorių buvo išgaubtas, taip užtikrinant galimybę iš salono matyti fiuzeliažo išorę.

 Skraidančios valtys ir hidrociklai 
Sponsonus dažnai turi skraidančios valtys ir hidrociklai (vandens motociklai). Jų sponsonai stabdo skersinį užpakalinės hidrociklo (ar lėktuvo) dalies skersinį slydimą (užnešimą) posūkio metu. Šie sponsonai yra plastiko, stiklaplastikio ir metalo plokštės (kiliai), kurios judant tiesiai būna virš vandens, bet sukantis, kai hidrociklas pasvyra, plokštė panyra į vandenį ir ima stabdyti skersinį slydimą.
Sponsono dydis priklauso nuo laivo dydžio. Aukštis dažniausiai būna 10 cm, o vidutinis ilgis – 40–50 cm. Dažnai sponsono konstrukcija leidžia jį reguliuoti (keisti aukštį ir horizontalią padėtį). Keičiant aukštį paderinama stabdančioji sponsono geba darant posūkį, o horizontalusis derinimas leidžia keisti vietą, kur veikia stabdančioji jėga. Gerai suderintas sponsonas leidžia žymiai pagerinti hidrociklo judėjimą posūkiuose.

Kategorija:Laivų dalys
Kategorija:Tankai
Kategorija:Orlaivių konstrukcija